বিরল রোগের চিকিৎসায় রাজ্যের রিপোর্ট তলব কলকাতা হাইকোর্টের

ওয়েবডেস্ক: বিরল রোগে (Rare Disease) আক্রান্তদের চিকিৎসার জন্য আইপিজিএমআরকে গত বছর ২৪ মে পর্যন্ত মোট ১০ কোটি টাকা অনুদান (Grant) দেওয়া হয়েছে। কলকাতা হাইকোর্টে (Calcutta High Court) রিপোর্ট (Report) দিয়ে জানিয়েছেন কেন্দ্রীয় সরকারের আইনজীবী। সেই টাকা কীভাবে খরচ করা হয়েছে বা হচ্ছে তা নিয়ে রাজ্যের রিপোর্ট তলব করেছেন প্রধান বিচারপতি টিএস শিবগননম ও বিচারপতি চৈতালী চট্টোপাধ্যায় দাসের ডিভিশন বেঞ্চ।

প্রধান বিচারপতির ডিভিশন বেঞ্চে এই সংক্রান্ত একটি জনস্বার্থ মামলা দায়ের হয়। তাতে কেন্দ্রীয় সরকারের আইনজীবী অভিজিৎ ভদ্র জানিয়েছেন, বিরল রোগে আক্রান্তদের আগে কেন্দ্রীয় সরকার এককালীন ২০ লক্ষ টাকা করে দিত। সেটা বাড়িয়ে ৫০ লক্ষ টাকা করা হয়েছে।

আরও পড়ুন: পাকিস্তান রেঞ্জার্সের হাতে আটক এক বিএসএফ জাওয়ান

বিরল রোগাক্রান্তদের চিকিৎসার জন্য রাজ্যের বিশেষ পুলিশ হাসপাতালগুলোতে ৭ দিনের মধ্যে পাঁচটি করে হুইল চেয়ার দেওয়ার নির্দেশ দিয়েছে উচ্চ আদালত। এই নির্দেশ সময়ের মধ্যে পালন না করা হলে আদালত স্বতঃস্ফূর্ত ভাবে রাজ্যের বিরুদ্ধে পদক্ষেপ করবে বলে হুঁশিয়ারি দিয়েছেন প্রধান বিচারপতি। এবং রাজ্য এই ধরনের বিরল রোগীদের মাসিক এক হাজার টাকা ভাতা দিয়ে থাকে। সেটা বাড়িয়ে কত করা হবে রাজ্যের কাছে জানতে চেয়েছে প্রধান বিচারপতির বেঞ্চ।